Bilježnice koje prodajete su čista sramota i degradacija žena i djevojaka. Ionako se susrećemo s mnogim izazovima u odgoju djece u današnje vrijeme i onda vi izradite onakve strahote. Dvije polugole cure se trljaju stražnjicama i oko njih lete dolari? Gdje vam je pamet bila da to uopće proizvedete i pustite u prodaju? To je samo jedna od mora kritika kojima su roditelji, uglavnom majke iz Splita, sasuli na Facebook stranicu “Lipa Milla”, hrvatske marke školskih bilježnica i uredskih proizvoda, koje proizvodi zagrebačka tvrtka “Mar-Mar”. Riječ je o bilježnicama koje prikazuju zvijezde show-biznisa u prilično vulgarnom izdanju, a mogu se kupiti u domaćim knjižarama i trgovinama, piše Slobodna Dalmacija.

Nisu samo roditelji zgroženi. Ni Gorani Rosandić, profesorici hrvatskoj jezika u splitskoj Zdravstvenoj školi, najblaže rečeno, "nisu sjele" polugola Kim Kardashian i Rihanna na omotima školskih teka. U istoj ediciji nazvanoj Friends tu su još i bilježnice na kojima Putin i Trump "udaraju selfie"...

screenshot Facebook

- Dakle, bilježnice su, malo je reći degutantne. Ne znam koje su gore, ove sa ženama ili ove s moralno iskrivljenim političarima Putinom, Kim Yong Unom, Trumpom. Ako su im trebale žene, što nisu stavili Marie Curie ili Rosu Parks, nego ove intelektualne plićake?! Koja je poruka?! - pita se Gorana Rosandić.

Ni njezina kolegica po struci nije mogla vjerovati očima kad je vidjela što se prodaje u knjižarama.

- Stvarno ne vidim u kojem bi svijetu ovo bilo OK. Djeca i tinejdžeri danas imaju nove uzore, nove pojmove i standarde ljepote koji dolaze s društvenih mreža i toga smo svi svjesni. Ali ako ih Kim Kardashian gleda s ekrana, ako ju pobožno prate na Instagramu a njene klonove veličaju u privatnim razgovorima, ne vidim zašto bi im ti isti "aduti" morali odvlačiti pozornost i dok su u klupama. Uostalom, sama naljepnica 15+ skoro pa sugerira da slika na školskoj bilježnici graniči s pornografijom, što je sasvim suludo - smatra ona i dodaje da bi bilo bolje da se učenje odvija popraćeno nekim neutralnijim ilustracijama, stražnjice u prvom planu jednostavno izgledaju pogrešno u ovom kontekstu.

screenshot Facebook

I učiteljica iz splitske Osnovne škole Pojišan Anđela Babić drži da su slike na omotima, u najmanju ruku, bezvezne i da se, kao takve, ne bi trebale naći u nijednoj ladici, radnom stolu ili torbi učenika.

- Izuzetno poštujem učenički izbor i pravo na mišljenje i različitost, ali duboko vjerujem i nadam se da se za ovakve naslovnice velika većina neće odlučiti. Nepotrebno isticanje ženske seksualnosti u tinejdžerskoj dobi kod djevojčica potiče pogrešan imperativ izgleda i ponašanja, a kod dječaka moguće i nasilje - ističe Babić.

Kontaktirali smo i dvije splitske gimnazijalke. One su plus 15 godina kategorija, ali nisu mogle vjerovati da bi netko htio takve bilježnice imati, piše Slobodna Dalmacija.